Vulkan spyr ut røyk og aske - rød alarm i Chile
En diger, soppformet røyksky stiger til værs i horisonten i Los Lagos-regionen. Myndighetene har sendt ut såkalt rød alarm, noe som innebærer at utbruddet er et faktum og at faren for at betydelige mengder aske vil havne i atmosfæren er stor. – Det kom overraskende på oss, sier Alejandro Verges, som leder innsatsen til nødetatene i området. Det er foreløpig ikke observert noe lava i forbindelse med utbruddet, men store mengder røyk og aske. Denne søylen kan sees fra hele 200 kilometer unna.Nå fryktes det at utbruddssøylen kan kollapse - noe som kan føre til en såkalt pyroklastisk strøm. Skjer det vil en supervarm bølge av gass og stein spre seg fra vulkanen. Den kan få en fart på opptil 200 til 300 kilometer i timen. Se de dramatiske bildene i bildegalleriet: – Med en slik situasjon, hvor søylen fra utbruddet er såpass høy, er hovedrisikoen at det kollapser og faller under sin egen vekt og tyngdekraften, sier vulkanolog i den chilenske Geologi- og gruveetaten, Gabriel Orozco, til en lokal TV-stasjon, ifølge The Guardian. I tillegg beskriver han en høy risiko for flom siden is og snø smelter i området.Derfor har lokale myndigheter besluttet å stenge flyplassen som ligger i områdets største by, Puerto Montt. Det er mye vulkansk aske i luften, noe som kan gjøre luftfart farlig. Også skolene i området i nærheten av vulkanen er stengt. – Folk er veldig, veldig redde, sier ordfører i Puerto Montt, Gervoy Paredes. For Trevor Moffat, som bor i småbyen Ensenada, betydde utbruddet onsdag at de måtte flykte. – Det hørtes ut som en stor traktor som kjørte forbi, med rallende risting. Vi forlot alt. Jeg tok med meg barnet mitt, hunden min og kona. Så kom vi oss i bilen, sier han.Myndighetene har satt i gang evakuering av de rundt 1500 menneskene som bor innenfor en radius av 20 kilometer fra vulkanen, men det er foreløpig ikke meldt i materielle skader som følge av utbruddet. – Mange har samlet seg i gatene, spesielt for å fylle bensin, sier en av innbyggerne i området, Derek Way, til nyhetsbyrået Reuters. Det er særlig innbyggerne i småbyen Ensenada som har måttet komme seg unna. Ikke langt unna befinner turistbyen Puerto Varas seg. – Politiet har fått ordren og er i ferd med å evakuere, sier innenriksminister Rodrigo Penailillo til nyhetsbyrået AFP.Området rundt er preget av spredt bebyggelse. Calbuco-vulkanen er sammen med nabovulkanen Osorno blant Chiles mest aktive og ligger 30 kilometer nordøst for havnebyen Puerto Montt, rundt 1000 kilometer sør for hovedstaden Santiago. Den drøyt 2000 meter høye vulkanen sto i 1893 for det største utbruddet i Chiles historie, og den har hatt en rekke større utbrudd siden, senest i 1972. Vulkanutbruddet er det andre på kort tid i Chile, der Villarrica-vulkanen lenger nord fikk et kraftig utbrudd 3. mars. VG/NTB
Calbuco-vulkanen sør i Chile har våknet til liv og spytter røyk og aske flere kilometer opp i lufta.